11. schôdza NR SR - 11.deň - A. dopoludnia
Dátum: 2012-12-13
Poslanec: Duchoň, Daniel (SMER - SD)
Druh vystúpenia: Vystúpenie v rozprave

80. Vážený pán predseda Národnej rady Slovenskej republiky, vážený pán predseda vlády Slovenskej republiky, vážení členovia vlády, vážené kolegyne, vážení kolegovia, k vládnemu návrhu zákona o štátnom rozpočte na rok 2013 a návrh rozpočtu verejnej správy na roky 2013 až 2015 v rozprave vystúpilo 27 písomne a 27 ústne prihlásených poslancov. V záverečnom slove vystúpil aj pán minister financií Peter Kažimír. V rozprave boli podané pozmeňujúce a doplňujúce návrhy a tiež procedurálne návrhy. K dispozícii máme spoločnú správu 176a, ktorá obsahuje závery rokovania výborov a požiadavku na vládu Slovenskej republiky. Pán predseda, v rozprave vystúpil pán poslanec Štefanec a podal dva procedurálne návrhy. Oba tieto návrhy sa týkajú môjho prvého podaného pozmeňujúceho návrhu. Prvý procedurálny návrh poslanca Štefanca znie tak, aby o mojom prvom pozmeňujúcom návrhu rokovali všetky výbory, ktoré mali z rozhodnutia predsedu Národnej rady prerokovať návrh zákona o štátnom rozpočte na rok 2013. Dajte o tomto návrhu, prosím, hlasovať. Paška, Pavol, predseda NR SR 81. Hlasujeme. (Hlasovanie.) 146 prítomných, 64 za, 82 proti. Návrh sme neschválili. Duchoň, Daniel, poslanec NR SR 82. Druhý procedurálny návrh poslanca Štefanca znie tak, aby o mojom prvom pozmeňujúcom návrhu rokoval gestorský výbor, a to Výbor Národnej rady Slovenskej republiky pre financie a rozpočet. Dajte o tomto návrhu, prosím, hlasovať. Paška, Pavol, predseda NR SR 83. Hlasujeme. (Hlasovanie.) 146 prítomných, 64 za, 82 proti. Ani tento návrh sme neschválili. Duchoň, Daniel, poslanec NR SR 84. Návrhy obsiahnuté v časti IV spoločnej správy sú obsiahnuté v návrhu uznesenia č. 2, o ktorom budeme hlasovať na záver. Preto teraz môžme pristúpiť k hlasovaniu o pozmeňujúcich návrhoch. V rozprave vystúpili viacerí poslanci, ktorí podali pozmeňujúce návrhy. Ako prvý v rozprave bol podaný môj prvý pozmeňujúci návrh. Tento obsahuje päť bodov. V rozprave som podal návrh, aby sa o bode č. 2 z môjho prvého pozmeňujúceho návrhu hlasovalo samostatne, nakoľko ho upravujem mojím druhým pozmeňujúcim návrhom, o ktorom budeme hlasovať neskôr. Pán predseda, dajte, prosím, hlasovať o bode č. 2 z môjho prvého pozmeňujúceho návrhu. Paška, Pavol, predseda NR SR 85. Hlasujeme o bode 2 z návrhu, ktorý predniesol pán spravodajca v rozprave. (Hlasovanie.) 146 prítomných, 2 boli za, 140 proti, 4 sa zdržali. Tento bod vášho návrhu sme neschválili. Duchoň, Daniel, poslanec NR SR 86. Pán poslanec Novotný v rozprave navrhol, aby body č. 4 a 5 môjho prvého pozmeňujúceho návrhu boli vyňaté na jedno osobitné hlasovanie. Túto požiadavku akceptujem, preto teda dajme hlasovať o bode č. 4 a 5 môjho prvého pozmeňujúceho návrhu. Paška, Pavol, predseda NR SR 87. Hlasujeme o bode 4 a 5 z návrhu pána poslanca Duchoňa. (Hlasovanie.) 146 prítomných, 82 bolo za, 60 proti, 4 sa zdržali. Tieto body sme schválili. Duchoň, Daniel, poslanec NR SR 88. Teraz budeme hlasovať o ostávajúcich bodoch č. 1 a 3 môjho prvého pozmeňujúceho návrhu. Paška, Pavol, predseda NR SR 89. Hlasujeme o bodoch 1 a 3 z návrhu pána poslanca Duchoňa. (Hlasovanie.) 146 prítomných, 84 bolo za, 61 proti a 1 sa zdržal. Tieto body sme schválili. Duchoň, Daniel, poslanec NR SR 90. Ďalší v rozprave bol podaný môj druhý pozmeňujúci návrh, preto o ňom dajte, prosím, hlasovať. Paška, Pavol, predseda NR SR 91. Hlasujeme o návrhu, ktorý podal pán spravodajca. (Hlasovanie.) 146 prítomných, 110 bolo za, 22 proti, 13 sa zdržalo a 1 nehlasoval. Tento návrh sme schválili. Duchoň, Daniel, poslanec NR SR 92. Ako ďalší v rozprave bol podaný návrh poslankyne Jany Žitňanskej, dajte o ňom, prosím, hlasovať. Paška, Pavol, predseda NR SR 93. Hlasujeme o návrhu pani poslankyne Žitňanskej. (Hlasovanie.) 146 prítomných, 63 za, 79 proti, 4 sa zdržali. Tento návrh sme neschválili. Duchoň, Daniel, poslanec NR SR 94. V rozprave podal ďalší pozmeňujúci návrh poslanec Mičovský. Hlasujme o ňom, prosím. Paška, Pavol, predseda NR SR 95. Hlasujeme o návrhu pána poslanca Mičovského. (Hlasovanie.) 146 prítomných, 43 za, 82 proti, 21 sa zdržalo. Návrh sme neschválili. Duchoň, Daniel, poslanec NR SR 96. Ako ďalší v rozprave bol podaný návrh poslanca Novotného. Tento požiadal, aby sa o bode č. 1 jeho pozmeňujúceho návrhu hlasovalo osobitne, o bodoch 2 a 3 spoločne a o bode 4 tiež osobitne. Musím však upozorniť, že nakoľko sme schválili moje pozmeňujúce návrhy, nemali by sme už hlasovať o pozmeňujúcom návrhu poslanca Novotného, keďže tento sčasti pokrýva už odhlasované body, bolo by to opätovné hlasovanie o odhlasovaných bodoch. (Reakcia poslanca Novotného.) Paška, Pavol, predseda NR SR 97. Hlasujeme o námietke pána poslanca Novotného, ktorý žiada hlasovať o svojich návrhoch. (Hlasovanie.) 146 prítomných, 64 bolo za, 82 proti. Námietku sme neschválili. Ďalej, pán spravodajca. Duchoň, Daniel, poslanec NR SR 98. Pán predseda, odhlasovali sme všetky podané pozmeňujúce návrhy, preto navrhujem hlasovať o tom, že vládny návrh zákona prerokujeme v treťom čítaní ihneď. Paška, Pavol, predseda NR SR 99. Hlasujeme. (Hlasovanie.) 146 prítomných, 83 za, 62 proti, 1 sa zdržal. Otváram rozpravu. Sme v treťom čítaní . Nemám prihlášku. Vyhlasujem ju za skončenú a budeme hlasovať o vládnom návrhu zákona o štátnom rozpočte ako o celku. Duchoň, Daniel, poslanec NR SR 100. Pán predseda, dajte, prosím, hlasovať o vládnom návrhu zákona o štátnom rozpočte na rok 2013 ako o celku. Paška, Pavol, predseda NR SR 101. Hlasujeme. (Hlasovanie.) 146 prítomných, 82 bolo za, 64 bolo proti. (Potlesk.) Národná rada schválila vládny návrh zákona o štátnom rozpočte na rok 2013. Pán spravodajca, ešte jedno hlasovanie o návrhu uznesenia. Duchoň, Daniel, poslanec NR SR 102. Teraz budeme hlasovať o uznesení č. 2, ktorým Národná rada Slovenskej republiky berie na vedomie rozpočet verejnej správy na roky 2013 až 2015. V uznesení bude uvedené, že Národná rada Slovenskej republiky žiada vládu Slovenskej republiky dôsledne zabezpečovať úlohy vyplývajúce zo schváleného štátneho rozpočtu na rok 2013. Táto požiadavka je obsiahnutá v časti IV zo spoločnej správy. Dajte, prosím, hlasovať.